Document ID: /roh_data/filtered/Laws_Ilanz.jsonl.gz/65

Incumbensa Ivo Frei, Glion, e consutsignaders pertuccont revisiun parziala dalla lescha da baghegiar per l'introducziun d'ina cumissiun da baghegiar

(Consutsignaders: Remo Bearth, Sevgein; Julian Bertogg, Castrisch; Bruno Caderas, Ladir; Anita Caduff-Giger, Glion; Christian Caduff, Glion; Ursin Cajochen, Ruschein; Marcus Camenisch, Pitasch; Daniel Candinas, Rueun; Sarina Casanova, Glion; Tarcisi Cavigelli, Siat; Annette Cola, Ruschein; Jeannette Dalbert-Caviezel, Luven; Mathilde Derungs Carisch, Glion; Rita Duff-Cavegn, Glion; Flavio Elvedi, Glion; Gierina Gabriel, Glion; Manuel Montalta, Glion; Claudio Quinter, Glion; Thomas Zinsli, Riein)

Inoltrau alla sesida dil parlament communal dils 19 da fevrer 2025.

Incumbensa (text original per tudestg)

Die Vorberatungskommission zur Totalrevision der Gemeindeverfassung beauftragt den Gemeindevorstand, dem Gemeindeparlament anlässlich der kommenden Sitzung eine Abänderung des Baugesetzes zur Einführung einer Baukommission vorzuschlagen, einschliesslich gegebenenfalls erforderlich werdender Fremdänderungen. Hierbei sind die folgenden Eckwerte zu berücksichtigen:

die Baukommission soll aus fünf Mitgliedern bestehen,

ihr gehört das dem Ressort Bauwesen vorstehende Vorstandsmitglied an,

die weiteren Mitglieder werden durch den Gemeindevorstand gewählt,

mindestens zwei Mitglieder müssen sich durch Fachkenntnis auszeichnen; hiervon muss ein Mitglied den Wohnsitz in der Gemeinde Ilanz/Glion haben (Art. 25 Abs. 3 GG),

die weiteren zwei Mitglieder sind Stimmberechtigte der Gemeinde Ilanz/Glion,

der Leiter Planung und Bau nimmt mit beratender Stimme Einsitz.

Motivaziun (text original per tudestg)

Die Initiative zur Totalrevision der Gemeindeverfassung fordert, es sei insbesondere (auch) die Einsetzung einer Baukommission zu prüfen. Eingeführt werden kann eine Baukommission, indem das Baugesetz teilrevidiert wird. Die Vorberatungskommission zur Verfassungsrevision ist zur Auffassung gelangt, dass dieses Anliegen der Initiative bereits vorab und in einem gesonderten Prozess umzusetzen ist. Indem die Frage der Einsetzung einer Baukommission im Rahmen einer Teilrevision des Baugesetzes geklärt wird, kann zudem die thematisch sehr reich befrachtete Vorlage der Verfassungsrevision um einen Punkt reduziert werden.

Fest steht, dass die Baubehörde und das Bauamt der Gemeinde wiederholt in der Kritik standen. Ob diese im Einzelnen begründet ist oder nicht, braucht an dieser Stelle nicht beantwortet zu werden. Erinnert sei auch an die im November 2021 eingereichte Petition. In der Wahrnehmung der Vorberatungskommission ist die Kritik an Baubehörde und Bauamt seitdem nicht abgebrochen und dominiert zuweilen die politischen Gespräche. Dies sowie die von der Stimmbevölkerung mit Annahme der Initiative klar und deutlich aufgeworfene Frage nach der Einsetzung einer Baukommission ist ernst zu nehmen. In diesem Sinne wird der Gemeindevorstand beauftragt, dem Gemeindeparlament schnellstmöglich, also bereits In der kommenden Sitzung, Bericht und Antrag zum vorliegenden Auftrag zu erstatten.

Risposta dalla suprastonza communala

La suprastonza communala va d'accord cun ils signaders dall'incumbensa che – sin fundament dallas discussiuns – l'introducziun d'ina cumissiun da baghegiar duei vegnir examinada. La creaziun dallas stipulaziuns legalas per ina cumissiun da baghegiar sa vegnir fatga independentamein dalla revisiun totala dalla constituziun communala.

Cumposiziun dalla cumissiun da baghegiar tenor incumbensa

Tschun commembers cun dretg da votar:

	commember da suprastonza cun ressort fatgs da baghegiar	elecziun: urna / suprastonza

	duas persunas cun savida dil fatg	elecziun: suprastonza

	(ina persuna cun domicil ad Ilanz/Glion)

	duas persunas cun dretg da votar	elecziun: suprastonza

Vusch cusseglionta:

menadra/-er planisaziun e construcziun

Pensums dalla cumissiun da baghegiar

Ell'incumbensa vegn buca descret, tgei pensums che la cumissiun da baghegiar ha d'ademplir. Pusseivels ein ils suandonts models:

La cumissiun da baghegiar ha exclusivamein ina funcziun cusseglionta (sequent cefra 2.1).

La cumissiun da baghegiar decida davart fatschentas d'impurtonza subordinada e cusseglia la suprastonza communala en tut las ulteriuras fatschentas d'impurtonza pli gronda (sequent cefra 2.2).

La cumissiun da baghegiar decida davart tut las damondas da baghegiar en emprem'instanza. Cun in recuors enteifer la vischnaunca san las decisiuns vegnir tratgas vinavon alla suprastonza communala (sequent cefra 2.3).

La cumissiun da baghegiar decida definitivamein davart tut las damondas da baghegiar. La suprastonza communala ha negina funcziun en la procedura per lubientschas da baghegiar (sequent cefra 2.4).

Remarca: Sche la cumissiun da baghegiar ha buc exclusivamein ina funcziun cusseglionta, ston tenor pareri giuridic digl uffeci da vischnauncas dil Grischun tut las commembras e tut ils commembers haver il dretg da votar en vischnaunca (art. 25 LV).

La cumissiun da baghegiar ha exclusivamein ina funcziun cusseglionta.

La maioritad dallas vischnauncas grischunas – quellas che han ina cumissiun da baghegiar – ha ina cumissiun en ina funcziun cusseglionta. Quella sligiaziun para raschuneivla surtut en vischnauncas pli pintgas senza in uffeci da baghegiar professiunal, perquei che la cumissiun da baghegiar – sche quella ei occupada cun specialists da bagehgiar – sa aschia cumpensar per part la munconza d'enconuschientschas specialas enteifer l'administraziun. Il concept da quei model ei pia il suandont:

La «cumponenta politica» ella procedura per lubientschas da baghegiar vegn garantida dalla suprastonza communala sco autoritad da baghegiar.

La cumissiun da baghegiar (constituida cun specialists da baghegiar) controllescha las damondas da baghegiar buca politicamein, mobein exclusivamein tecnic-professiunalmein.

Ponderaziuns davart quei model:

La vischnaunca Ilanz/Glion dispona d'in uffeci da baghegiar professiunal, che garantescha la cussegliaziun professiunala dall'autoritad da baghegiar.

In'examinaziun tecnica professiunala supplementara entras ina cumissiun da baghegiar prolunghescha la procedura da baghegiar per pliras jamnas, per il motiv che cumissiuns da baghegiar seradunan normalmein maximalmein mintga duas entochen treis jamnas.

La suprastonza communala decida davart damondas da baghegiar, quei che caschuna tendenzialmein puspei ina prolungaziun ella procedura per lubientschas da baghegiar, perquei ch'era la suprastonza vegn buc ensemen mintg'jamna.

La cumissiun da baghegiar decida davart fatschentas d'impurtonza subordinada e cusseglia la suprastonza communala en tut las ulteriuras fatschentas d'impurtonza pli gronda.

En differentas vischnauncas decida la cumissiun da baghegiar davart fatschentas d'impurtonza subordinada e cusseglia la suprastonza communala en tut las ulteriuras fatschentas d'impurtonza pli gronda. Quella sligiaziun ha l'intenziun,

che la suprastonza communala vegn descargada dil grond diember da damondas da baghegiar subordinadas e buca contestadas, e

che la suprastonza communala vegn cussegliada tier fatschentas cun pli gronda muntada (en fatgs tecnic-professiunals).

Ponderaziuns davart quei model:

Descargar la suprastonza communala: Igl ei raschuneivel da descargar la suprastonza dil grond diember da damondas da baghegiar subordinadas. La liquidaziun da quellas damondas da baghegiar subordinadas vegn tendenzialmein era retardada, perquei che la cumissiun da baghegiar seraduna per regla buca mintg'jamna.

Cussegliaziun tecnic-professiunala: Sut il tetel controlla da qualitad fuss in giudicament professiunal en caussas dil fatg entras ina cumissiun da baghegiar senz'auter raschuneivel.

La cumissiun da baghegiar decida davart tut las damondas da baghegiar en emprem'instanza, cun in recuors enteifer la vischnaunca san las decisiuns vegnir tratgas vinavon alla suprastonza communala.

Quella sligiaziun vegn praticada en in pèr paucas vischnancas. La cumissiun da baghegiar decida en emprem'instanza davart las damondas da baghegiar inoltradas. Ils petents han la pusseivladad da trer vinavon decisiuns dalla cumissiun alla suprastonza communala.

Ponderaziuns davart quei model:

Retardament dil temps: Sch'ei vegn previu in mied legal enteifer la vischnaunca – pia da trer vinavon la decisiun dalla cumissiun da baghegiar alla suprastonza communala – vegn praticau ella procedura da recuors in'aschinumnada correspondenza dubla (mintgamai dus processuals giuridics dil petent e dalla persuna che ha inoltrau ina protesta). Quella correspondenza dubla supplementara caschuna – cun damondas da prolungaziun dil termin corrispundent – in retard da circa 3 meins (4 x 20 gis plus prolungaziuns dil termin). Suenter sto la vischnaunca examinar ils arguments, per regla vegn elavurau in sboz per la decisiun da recuors ensemen cun in advocat communal. La finala sto la suprastonza communala decider definitivamein davart il sboz dalla decisiun da recuors.

Cuosts supplementars: En proceduras aschi pretensiusas sto la cumissiun da baghegiar sco era la suprastonza communala per regla dumandar per igl agid digl advocat communal. Sin fundament da stipulaziuns dil dretg federal arisguard dalla deliberaziun preliminara, astga la suprastonza communala e la cumissiun da baghegiar buca vegnir cussegliadas dil medem advocat communal. La vischnaunca stuess pia consultar dus advocats che ston s'occupar duas gadas cumpleinamein dil cass, quei ch'ei regularmein colligiau cun gronds cuosts supplementars per ils petents.

La cumissiun da baghegiar decida definitivamein davart tut las damondas da baghegiar. La suprastonza communala ha negina funcziun en la procedura per lubientschas da baghegiar.

Giuridicamein ei in tal model pusseivels. La cumissiun da baghegiar decida definitivamein sco autoritad da baghegiar enstagl dalla suprastonza communala/direcziun communala.

Ponderaziuns davart quei model:

Autras vischnauncas: Alla suprastonza communala ei negina vischnaunca el Grischun enconuschenta, che applichescha quei model.

Model d'ina lescha da baghegiar per vischnauncas grischunas: Ella lescha da baghegiar da model vegn la cumissiun da baghegiar descreta sut cefra 2.2 sco suonda.

Ella lescha da baghegiar da model vegn la varianta, ella quala la cumissiun da baghegiar decida definitivamein davart damondas da baghegiar, buca menziunada.

Ponderaziuns generalas davart l'incumbensa dalla cumissiun predeliberonta dalla revisiun totala dalla constituziun communala

Ils 31 da matg 2022 ei l'iniziativa per ina revisiun totala dalla constituziun communala vegnida inoltrada. Quella pretenda ina reorganisation radicala dallas structuras communalas. Ei setschenta la damonda sch'ei fa senn da reveder la lescha da baghegiar, schegie ch'il model futur dalla vischnaunca ei aunc buc enconuschents (direcziun communala/sistem cun departaments).

Structura administrativa satella: La creaziun d'ina autoritad cumpletamein nova cunterfa al principi general renconuschiu, tenor il qual ins sto prender en mira ina structura d'administraziun e d'autoritads satella. Ina cumissiun da baghegiar cun tschun commembers ei memia gronda. Per quei motiv propona la suprastonza, priu il cass ch'ina cumissiun da baghegiar vegn introducida, che quella duei haver treis commembers.

Procedura da baghegiar e da recuors ei ina procedura giuridica administrativa: Cun igl intent d'evitar malcapientschas sto vegnir fatg clar che l'autoritad da baghegiar sto buca prender sia decisiun sco autoritad politica, mobein – cumparegliabel cun ina dertgira – sco autoritad giuridica administrativa. L'autoritad da baghegiar astga buca prender ina decisiun politica ella procedura per lubientschas da baghegiar, mobein sulettamein sin fundament dallas prescripziuns legalas decisivas (quei che vegn era examinau dalla dertgira superiura sin recuors). Ina libertad d'agir ella politica datti mo tier paucas disposiziuns dil dretg da baghegiar, cunzun en cass da damondas dall'estetica. Mo era en damondas dall'estetica vegn la libertad d'agir restrenschida savens atras il dretg surordinaus, numnadamein en tut quels cass, en ils quals il dretg surordinau prescriva l'expertisa d'ina cussegliaziun da baghegiar externa.

Qualitad ed experienza/know-how:
La qualitad dallas decisiuns da baghegiar e da recuors dependa decisivamein dil know-how sco era dall'experienza dall'autoritad cumpetenta. Senza ina grevezia da fatschenta sufficienta sa buca vegnir stabilisau il know-how necessari e l'experienza necessaria.

Pli baul stuev'ins controllar ella procedura per lubientschas da baghegiar principalmein che la moda da baghegiar regulara vegni observada tenor la lescha da baghegiar. Oz ston vegnir examinadas regularmein numerusas damondas materialas, savens cumplicadas dil dretg cantunal e federal surordinau, numnadamein concernent la legislaziun davart las habitaziuns secundaras, la legislaziun d'energia, la lescha davart l'egualitad dils impedis, il dretg digl ambient (canera, e.a.v.), il dretg dalla protecziun dallas auas, segirtad da traffic sin via, e.a.v. Ultra da quei ston vegnir risguardadas las prescripziuns dil dretg processual dil tribunal federal che daventan pli e pli strentgas (dretg cumplessiv dall'envesta ellas actas ed el dretg d'appropriaziun dallas persunas che fan protesta, nunschenadadad ed imparzialitad dall'autoritad da baghegiar, «egualitad d'armas» resp. scamond dil tractament giuridicamein inegual ella procedura, e.a.v.). L'autoritad da baghegiar sa buca sedeliberar da tut las novas prescripziuns menziunadas.

Las damondas cumplexas materialas e dil dretg da procedura che vegnen descrettas ella procedura per lubientschas da baghegiar sa in'autoritad elavurar spert e bein pertuccont la qualitad, sch'ella dispona d'experienza ed enconuschientschas respectivas.

La cumissiun da baghegiar proponida tenor incumbensa secumpona per gronda part da persunas che han negin'experienza e negin know-how en fatgs administrativs. Quei mida era buca la pretensiun da dus commembers cun «enconuschientschas dil fatg». Manegiau ein cun quei regularmein architects, inschigniers, menaders da baghegiar, e.a.v. che han enconuschientschas specialisadas en aspects parzials dalla procedura da baghegiar – numnadamein las damondas dalla tecnica da baghegiar – denton buc en las ulteriuras damondas menziunadas cheu survart.

Grevezia da fatschenta, know-how, ritmus da sesidas:
Igl onn 2024 ha la vischnaunca tractau ella procedura ordinaria per lubientschas da baghegiar (art. 41 ss. OPTGR) totalmein 172 damondas da baghegiar. Da quellas pertuccan 31 proceduras lubientschas BAB, tier las qualas il giudicament material setschenta essenzialmein tier il cantun. Dallas ulteriuras 141 proceduras ordinarias per lubientschas da baghegiar enteifer la zona da baghegiar setracti tier la mesadad da proceduras da bagatella, sco p.ex. indrezs solars vid la fatschada, baghetgs annexs pli pigns sco carports e semegliont, formaziun dil contuorn, pintgas midadas architectonicas vid igl exteriur dils baghetgs sco balcuns novs/midadas, finiastras supplementaras/pli grondas, tgamins novs e.a.v. Tenor quellas explicaziuns ston ins far quen cun maximalmein rodund 70 lubientschas da baghegiar ordinarias per onn cun in cuntegn magari pretensius.

Pervia dalla pintga grevezia da fatschenta da maximalmein 70 damondas da baghegiar (pli grondas) per onn resp. en media circa 1.35 da talas damondas da baghegiar per jamna vegn la cumissiun da baghegiar a seradunar realisticamein maximalmein mintga duas entochen treis jamnas. Il tractament da damondas da baghegiar vegn cheutras retardaus.

Qualitad dils plans da quartier e d'areal (sperdita da know-how): Il relasch da plans da quartier e d'areal sa buca vegnir delegaus dalla suprastonza communala alla cumissiun da baghegiar. Cunquei che la suprastonza communala decida oz sco autoritad da baghegiar regularmein davart damondas da baghegiar dispiteivlas e delicatas, sa ella tgei stipulaziuns materialas ch'ei drova ellas proceduras per lubientschas da baghegiar. Correspundentamein sa ella integrar quell'experienza ellas planisaziuns da quartier e d'areal. Sche la suprastonza communala (cun la cumissiun da baghegiar ch'ei vegnida discutada cheu) sa buca rimnar talas experienzas e know-how ellas proceduras per lubientschas da baghegiar, vegn quella munconza ad influenzar en moda negativa la qualitad dils plans da quartier e d'areal che ston vegnir relaschai dalla suprastonza communala.

Varianta che duei vegnir examinada ord vesta dalla suprastonza communala

L'autoritad da baghegiar ad Ilanz/Glion ei da principi la direcziun communala ed excepziunalmein – en cass che la direcziun ei buca d'in meini unanim – la suprastonza communala (art. 6 LBag; art. 48 al. 4 constituziun communala). Ella direcziun ei cun il president communal mo ina persuna elegida dil pievel representada. Per quei motiv eis ella vegnida criticada diversas gadas pervida dalla pintga legitimaziun politica.

Igl ei ina damonda puramein politica, sch'ins vuless dar dapli peisa alla legitimaziun politica da decisiuns da baghegiar. Sch'il parlament communal giavischa da valetar pli ferm la legitimaziun politica – en special tier damondas da baghegiar che la direcziun communala vuless refusar unanimamein – pudess il model dalla vischnaunca da Scuol vegnir surprius. Quei model prevesa ella procedura ordinaria per lubientschas da baghegiar en emprema lingia la suandonta repartiziun dils pensums denter la suprastonza communala e la direcziun communala:

La direcziun decida (per descargar la suprastonza communala) ella procedura ordinaria per lubientschas da baghegiar mo davart damondas da baghegiar, sche en moda cumulativa:

neginas protestas encunter la damonda da baghegiar ein vegnidas inoltradas, e

la direcziun communala approbescha (unanimamein) la damonda da baghegiar.

La suprastonza communala decida davart tut las ulteriuras damondas da baghegiar, en special

adina tier protestas, ed

adina cura che la direcziun vul buc approbar (unanimamein) ina damonda da baghegiar.

Facit: Ella procedura ordinaria per lubientschas da baghegiar sa la direcziun communala tier il model dalla vischnaunca Scuol mo approbar damondas da baghegiar senza midadas. Adina sche la direcziun vul refusar ina damonda da baghegiar (ed adina sch'igl ei vegniu fatg protestas encunter ina damonda da baghegiar), ei automaticamein la suprastonza communala responsabla. La suprastonza ei politicamein legitimada «pli ault». Auter ch'oz vegnessan tut ils cass dispiteivels adina dicidi dalla suprastonza communala.

Sebasond sin las explicaziuns precedentas davart ils differents models giavischa la suprastonza communala ina discussiun, ella quala la direcziun per ina revisiun parziala dalla lescha da baghegiar dalla vischnaunca Ilanz/Glion duei vegnir exprimida. Eventualmein sa la cumissiun predeliberonta dalla revisiun totala dalla constituziun communala, ch'ei vegnida installada dil parlament, vegnir integrada per elavurar l'incumbensa.

Proposta

Sin fundament dallas explicaziuns precedentas e sebasond sin art. 31 ed art. 32 digl uorden parlamentar fa la suprastonza communala la proposta da surdar l'incumbensa Frei pertuccont revisiun parziala dalla lescha da baghegiar per l'introducziun d'ina cumissiun da baghegiar.

	Ilanz/Glion, ils 25 da mars 2025	Suprastonza communala Ilanz/Glion

2

1